Istorya 61: Ginhimo nga Hadi hi David
NANGALIMBASOG na liwat hi Saul ha pagdakop kan David. Igin-upod niya an 3,000 han iya pinakamaopay nga kasundalohan ngan ginpinamiling nira hi David. Han hinbaroan ini ni David, nagsugo hiya hin mga espiya basi hibaroan kon diin nagkampo hi Saul hito nga gab-i. Katapos, nagpakiana hi David ha iya duha nga sundalo: ‘Hin-o ha iyo an maupod ha akon ngadto ha kampo ni Saul?’
‘Ako,’ binaton hi Abisay. Hi Abisay anak han bugto nga babaye ni David nga hi Seruya. Han nangangaturog hira Saul ngan an iya kasundalohan, hilom nga nagkamang ngadto ha kampo hira David ngan Abisay. Ginkuha nira an bangkaw ngan irinman ni Saul, nga nakadto ha iya ulohan. Waray nakakita o nakabati ha ira tungod kay hilarom an pangaturog nira Saul ngan han iya kasundalohan.
Kitaa yana hi David ngan Abisay. Hirayo na hira ngan talwas na ha igbaw han bungtod. Nagsinggit hi David ha lider han kasundalohan han Israel: ‘Abner, kay ano nga diri mo ginbabantayan an imo agaron, an hadi? Kitaa! Hain na an iya bangkaw ngan irinman?’
Nagmata hi Saul. Nakilala niya an tingog ni David, ngan nagpakiana: ‘Ikaw ba ito, David?’ Dinhi ha retrato, nakikita mo ba hi Saul ngan hi Abner ha ubos?
‘Oo, ginoo ko nga hadi,’ binaton hi David kan Saul. Ngan hi David nagpakiana: ‘Kay ano nga karuyag mo ako dakpon? Ano an akon nabuhat nga maraot? Aadi an imo bangkaw, O hadi. Pakadia an usa han imo mga sundalo basi kuhaon ini.’
‘Nagsayop ako,’ siring ni Saul. ‘Nagbuhat ako hin kalurongan.’ Dida hito linakat hi David, ngan inuli hi Saul. Kondi hi David nagsiring ha iya kalugaringon: ‘Maabot an panahon nga papatayon ako ni Saul. Kinahanglan pumalagiw ako ngadto ha tuna han mga Pilisteohanon.’ Ngan ito an iya ginbuhat. Nauwat ni David an mga Pilisteohanon salit tinoo hira nga nadapig na hiya ha ira.
Paglabay han panahon, nakig-away na liwat an mga Pilisteohanon ha Israel. Ha girra, namatay hira Saul ngan Jonatan. Nasubo gud hini hi David, salit nagkomposo hiya hin kanta: ‘Nasusubo ako tungod ha imo, akon bugto nga Jonatan. Hinigugma ko gud ikaw!’
Katapos hini binalik hi David ha Israel, ha syudad han Hebron. Nagkaada away butnga han mga tawo nga naruruyag magin hadi an anak ni Saul nga hi Isboset ngan han mga tawo nga naruruyag magin hadi hi David. Kondi nagdaog an mga nadapig kan David ngan nagin hadi hiya han 30 anyos hiya. Naghadi hiya ha Hebron hin pito ngan tunga ka tuig. Nagkaada hiya hin mga anak didto nga hira Amnon, Absalon, ngan Adonias.
Inabot an panahon nga ginsulong ni David ngan han iya kasundalohan an makaruruyag nga syudad nga tinatawag nga Jerusalem basi sakupon ito. Hi Joab, usa pa nga anak han bugto nga babaye ni David nga hi Seruya, an nanguna hito nga pakig-away. Salit, sugad nga balos, ginhimo ni David hi Joab nga lider han iya kasundalohan. Hito nga panahon, nagtikang pagmando hi David ha syudad han Jerusalem.
1 Samuel 26:1-25; 27:1-7; 31:1-6; 2 Samuel 1:26; 3:1-21; 5:1-10; 1 Kronikas 11:1-9.
Mga pakiana
- Ano an ginbuhat nira David ngan Abisay samtang nakaturog hi Saul ha iya kampo?
- Ano an mga iginpakiana ni David kan Saul?
- Han binaya hi David kan Saul, diin hiya kumadto?
- Ano an nakapasubo gud kan David nga tungod hito nagkomposo hiya hin kanta?
- Pira an edad ni David han nagin hadi hiya ha Hebron, ngan ano an mga ngaran han iya iba nga anak?
- Diin naghadi hi David ha urhi?
Dugang nga mga pakiana
- Basaha an 1 Samuel 26:1-25.
An mga pulong ni David nga mababasa ha 1 Samuel 26:11 nagpapakita han ano nga disposisyon ha teokratiko nga kahikayan? (Sal. 37:7; Roma 13:2)
Kon nangangalimbasog kita nga ipakita an mahigugmaon-nga-pagkabuotan kondi waray ito apresyara, paonan-o an mga pulong ni David ha 1 Samuel 26:23 nabulig ha aton nga matipigan an husto nga disposisyon? (1 Hadi 8:32; Sal. 18:20)
- Basaha an 2 Samuel 1:26.
Paonan-o makukultibar han mga Kristiano yana an pariho nga ‘duro nga gugma ha usa kag usa’ nga iginpakita nira David ngan Jonatan? (1 Ped. 4:8; Kol. 3:14; 1 Juan 4:12)
- Basaha an 2 Samuel 5:1-10.
Pira ka tuig nagmando hi David sugad nga hadi, ngan paonan-o ini ginbahin? (2 Sam. 5:4, 5)
Hin-o an hinungdan han pagin gamhanan ni David, ngan ano nga leksyon an hibabaroan naton tikang hini? (2 Sam. 5:10; 1 Sam. 16:13; 1 Kor. 1:31; Fil. 4:13)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn